P. Hrušovský, podpredseda NR SR: (2002-01-31):
Ďalej by som vás chcel poprosiť, ak je všeobecný súhlas, zmeniť poradie prerokúvaných bodov. Vzhľadom na protokolárne povinnosti, ktoré má pán minister zdravotníctva, sa dohodol s pánom poslancom Ištvánom, ktorý je navrhovateľom zákona o partnerstve dvoch osôb rovnakého pohlavia, aby sme najskôr teraz prerokovali jeden zákon, ktorého navrhovateľom je pán minister zdravotníctva, a po ňom by sme rokovali o návrhu zákona, ktorého navrhovateľom je pán poslanec Ištván. Je všeobecný súhlas v snemovni? Pán poslanec Ištván, súhlasíte? Poprosil by som teraz pána ministra zdravotníctva, aby z poverenia vlády Slovenskej republiky odôvodnil vládny návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a Slovenskej komore zubných technikov , ktorý prerokúvame ako tlač 1248 v Národnej rade Slovenskej republiky. Pán minister, máte slovo. R. Kováč, minister zdravotníctva SR: Ďakujem pekne. Vážený pán predsedajúci, vážené dámy, vážení páni. Vláda Slovenskej republiky predkladá na rokovanie pléna Národnej rady Slovenskej republiky návrh zákona o povolaní sestry, o povolaní pôrodnej asistentky, o Slovenskej komore sestier a pôrodných asistentiek a o zmene a doplnení zákona Slovenskej národnej rady č. 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov. Návrh zákona bol vypracovaný na základe plánu legislatívnych úloh vlády Slovenskej republiky na rok 2001. Uvedená úloha vyplýva aj z uznesenia vlády Slovenskej republiky č. 703 zo dňa 18. júla k monitoru plnenia prioritných úloh vlády Slovenskej republiky v súlade s uznesením vlády Slovenskej republiky č. 17 z roku 2001. Povolanie sestier a povolanie pôrodných asistentiek nebolo dosiaľ upravené osobitným právnym predpisom. Rámcová úprava je obsiahnutá v zákone Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov, kde je definovaná ošetrovateľská starostlivosť ako súčasť primárnej, sekundárnej a následnej zdravotnej starostlivosti. Vzhľadom na to, že doterajšia právna úprava je nepostačujúca, bol vypracovaný osobitný predpis, ktorý upravuje podrobnosti výkonu povolania sestry a povolania pôrodnej asistentky, odborné a etické zásady výkonu týchto povolaní a ich reguláciu. Návrh zákona je v súlade so smernicami Európskej únie, ktoré sú uvedené v doložke zlučiteľnosti. Povolanie sestry a povolanie pôrodnej asistentky patrí v Európskej únii podobne ako povolanie lekára, zubného lekára a farmaceuta k regulovaným povolaniam. Predložený návrh upravuje reguláciu povolania sestry a pôrodnej asistentky formou registrácie a opakovanej registrácie, ktorú bude vykonávať novozriadená Slovenská komora sestier a pôrodných asistentiek prostredníctvom registračných výborov pre sestry a pôrodné asistentky. Registráciou sa má zabezpečiť výkon povolania sestry a pôrodnej asistentky tak, aby osoby vykonávajúce tieto povolania spĺňali podmienky a požiadavky stanovené v tomto zákone. Návrh zákona ďalej upravuje vznik, práva a povinnosti Slovenskej komory sestier a pôrodných asistentiek ako samosprávnej stavovskej organizácie a jej orgánov. Návrh zákona bol v dňoch 22. marca a 4. apríla minulého roku zaslaný na medzirezortné pripomienkové konanie. Pripomienky, ktoré boli uplatnené jednotlivými subjektmi, sú zapracované vo vyhodnotení pripomienkového konania, ktoré je súčasťou predloženého materiálu. Návrh zákona bol dňa 11. júna 2001 prerokovaný v odvetvovej rade hospodárskej a sociálnej dohody v rezorte zdravotníctva, ktorá ho zobrala na vedomie a odporučila na ďalšie legislatívne prerokovanie. Návrh zákona prerokovala a schválila Rada hospodárskej a sociálnej dohody Slovenskej republiky na svojom zasadnutí dňa 29. júna 2001 a odporučila ho na ďalšie legislatívne prerokovanie. V Legislatívnej rade vlády Slovenskej republiky bol návrh zákona prerokovaný 19. júla so záverom, že Legislatívna rada vlády sa ešte osobitne vyjadrí k povinnému členstvu sestier a pôrodných asistentiek. Dňa 21. augusta 2001 Legislatívna rada vlády rozhodla, že sa zachováva pôvodný právny stav v tejto veci podľa zákona Slovenskej národnej rady číslo 14/1992 Zb. o Slovenskej komore stredných zdravotníckych pracovníkov a o Slovenskej komore zubných technikov a nebude sa zavádzať povinné členstvo pre všetky sestry a pôrodné asistentky. Legislatívna rada vlády Slovenskej republiky odporúčala po zapracovaní pripomienok predložiť návrh zákona na rokovanie vlády Slovenskej republiky. Vo vláde Slovenskej republiky bol návrh zákona prerokovaný dňa 31. októbra 2001. Vláda Slovenskej republiky odporučila predložiť návrh zákona na rokovanie pléna Národnej rady Slovenskej republiky. Vážený pán predseda, vážené pani poslankyne, vážení páni poslanci, vzhľadom na uvedené dovoľte mi obrátiť sa na vás so žiadosťou o podporu predloženého návrhu zákona. Ďakujem za pozornosť.